Document ID: 32002R2150

Europos Parlamento ir Tarybos reglamentas(EB) Nr. 2150/2002
2002 m. lapkričio 25 d.
dėl atliekų statistikos
(tekstas svarbus EEE)
EUROPOS PARLAMENTAS IR EUROPOS SĄJUNGOS TARYBA,
atsižvelgdami į Europos bendrijos steigimo sutartį, ypač į jos 285 straipsnį,
atsižvelgdami į Komisijos pasiūlymus [1],
atsižvelgdama į Ekonomikos ir socialinių reikalų komiteto nuomonę [2],
laikydamiesi Sutarties 251 straipsnyje nustatytos tvarkos [3],
kadangi:
(1) atliekų politikos monitoringui įgyvendinti Bendrijai būtini reguliarūs statistiniai duomenys apie verslo ir privačių namų ūkių atliekas ir jų tvarkymą. Taip sukuriamas panaudojimo ir saugaus šalinimo maksimizavimo principų laikymosi monitoringo pagrindas. Tačiau vis dar būtini statistikos dokumentai, kad būtų galima įvertinti, kaip laikomasi atliekų prevencijos principų ir nustatyti duomenų apie atliekų susidarymą ryšys su pasauliniais, nacionaliniais ir regioniniais išteklių panaudojimo aprašais.
(2) Siekiant užtikrinti atliekų statistikos palyginamumą, turi būti apibrėžtos sąvokos atliekoms ir atliekų tvarkymui apibūdinti.
(3) Remiantis Bendrijos atliekų politika, buvo sukurti principai, kurių turi laikytis vienetai, kuriuose susidaro atliekos, ir atliekų tvarkytojai. Todėl būtina vykdyti monitoringą skirtingose atliekų srauto susidarymo, surinkimo, panaudojimo ir šalinimo vietose.
(4) 1997 m. vasario 17 d. Tarybos reglamentas (EB) Nr. 322/97 dėl Bendrijos statistikos [4].
(5) Kad būtų užtikrinta, jog bus gaunami palyginami rezultatai, atliekų statistika turėtų būti pateikiama juos suskirstant pagal atitinkamą formą ir per nustatytą laikotarpį nuo ataskaitinių metų pabaigos.
(6) Kadangi valstybės narės negali pakankamai įgyvendinti siūlomos priemonės tikslo sukurti Bendrijos statistikos apie atliekų susidarymą, panaudojimą ir šalinimą pateikimo sistemą, dėl poreikio apibrėžti sąvokas atliekoms ir atliekų tvarkymui apibūdinti, kad būtų užtikrintas valstybių narių pateiktų statistinių duomenų palyginamumas, todėl jis gali būti geriau pasiektas Bendrijos lygiu, Bendrija gali patvirtinti priemones laikydamasi Sutarties 5 straipsnyje nurodyto subsidiarumo principo. Pagal proporcingumo principą, kaip nurodyta minėtame straipsnyje, šis reglamentas nenumato nieko, kas nėra būtina, siekiant siūlomoje priemonėje numatyto tikslo.
(7) Valstybėms narėms gali būti reikalingas pereinamasis laikotarpis, kad būtų parengta atliekų statistika apie visas NACE 1 red. klasifikatoriaus, nustatyto 1990 m. spalio 9 d. Tarybos reglamente (EEB) Nr. 3037/90 dėl statistinio Europos bendrijos ekonominės veiklos rūšių klasifikatoriaus [5] A, B, G-Q ekonominės veiklos rūšis, kuriai nacionalinėje statistikos sistemoje turi būti padaryta svarbių pakeitimų.
(8) Priemonės, būtinos šiam reglamentui įgyvendinti, turėtų būti patvirtintos pagal 1999 m. birželio 28 d. Tarybos sprendimą 1999/468/EB, nustatantį Komisijos naudojimosi jai suteiktais įgyvendinimo įgaliojimais tvarką [6].
(9) Komisija konsultavosi su Statistikos programų komitetu,
PRIĖMĖ ŠĮ REGLAMENTĄ:
1 straipsnis
Tikslas
1. Šio reglamento tikslas - sukurti sistemą, skirtą Bendrijos atliekų susidarymo, panaudojimo ir šalinimo statistiniams duomenims parengti.
2. Valstybės narės ir Komisija pagal savo kompetenciją rengia Bendrijos atliekų susidarymo, panaudojimo ir šalinimo statistinius duomenis, išskyrus radioaktyviąsias atliekas, kurioms jau taikomi kiti teisės aktai.
3. Statistiniai duomenys apima šias sritis:
a) atliekų susidarymas pagal I priedą;
b) atliekų panaudojimas ir šalinimas pagal II priedą;
c) atlikus bandomuosius tyrimus pagal 5 straipsnį: atliekų importas ir eksportas, apie kuriuos nėra surinkta duomenų pagal 1993 m. vasario 1 d. Tarybos reglamento (EEB) Nr. 259/93 dėl atliekų vežimo Europos bendrijos viduje, į Bendriją ir iš jos priežiūros ir kontrolės [7] III priedą.
4. Rinkdamos statistinius duomenis, valstybės narės ir Komisija dažniausiai laikosi su medžiagomis susijusios statistinės nomenklatūros, kaip nurodyta III priede.
5. Komisija 7 straipsnio 2 dalyje nurodyta tvarka sudaro III priedo statistinės nomenklatūros ir atliekų sąrašo, sudaryto pagal Komisijos sprendimą 2000/532/EB [8], atitikmenų lentelę.
2 straipsnis
Sąvokų apibrėžimai
Šiame reglamente ir pagal šį reglamentą:
a) "atliekos" - tai medžiaga arba objektas, kaip apibrėžta 1975 m. liepos 15 d. Tarybos direktyvos 75/442/EEB dėl atliekų [9] 1 straipsnio a punkte;
b) "atskirai surinktos atliekų frakcijos" - tai buitinės ir panašios atliekos, kurias atrankos būdu vienodomis frakcijomis surenka viešosios tarnybos, ne pelno organizacijos ir privačios įmonės, dirbančios organizuoto atliekų surinkimo srityje;
c) "perdirbimas" turi tą pačią prasmę kaip ir 1994 m. gruodžio 20 d. Europos Parlamento ir Tarybos direktyvos 94/62/EB dėl pakuočių ir pakuočių atliekų [10] 3 straipsnio 7 dalyje esantis apibrėžimas;
d) "panaudojimas" - tai Direktyvos 75/442/EEB II. B priede nustatytos operacijos;
e) "šalinimas" - tai Direktyvos 75/442/EEB II. A priede nustatytos operacijos;
f) "panaudojimo ir šalinimo įrenginys" - tai įrenginys, kuriam pagal Direktyvos 75/442/EB 9, 10 arba 11 straipsnius būtina gauti leidimą arba jį užregistruoti;
g) "pavojingos atliekos" - tai visos atliekos, kaip apibrėžta 1991 m. gruodžio 12 d. Tarybos direktyvos 91/689/EEB dėl pavojingų atliekų [11] 1 straipsnio 4 dalyje;
h) "nepavojingos atliekos" - tai atliekos, kurioms netaikomas g punktas;
i) "deginimas" - tai šiluminis atliekų apdorojimas deginimo įmonėje, kaip apibrėžta 3 straipsnio 4 dalyje arba bendro deginimo įmonėje, kaip apibrėžta 2000 m. gruodžio 4 d. Europos Parlamento ir Tarybos direktyvos 2000/76/EB dėl atliekų deginimo [12] 3 straipsnio 5 dalyje;
j) "sąvartynas" - tai atliekų šalinimo vieta, kaip apibrėžta 1999 m. balandžio 26 d. Tarybos direktyvos 1999/31/EB dėl atliekų sąvartynų [13] 2 straipsnio g punkte;
k) "atliekų deginimo įrenginių pajėgumas" - tai didžiausias pajėgumas deginti atliekas, išreikštas tonomis per metus arba gigadžauliais;
l) "atliekų perdirbimo įrenginių pajėgumas" - tai didžiausias pajėgumas perdirbti atliekas, išreikštas tonomis per metus;
m) "sąvartynų pajėgumas" - tai likęs sąvartyno įrenginio pajėgumas (ataskaitinių metų pabaigoje) ateityje šalinti atliekas, matuojamas kubiniais metrais;
n) "kitų šalinimo įrenginių pajėgumas" - tai įrenginių pajėgumas šalinti atliekas, matuojamas tonomis per metus.
3 straipsnis
Duomenų rinkimas
1. Valstybės narės, laikydamosi kokybės ir tikslumo reikalavimų, apibrėžtinų 7 straipsnio 2 dalyje nustatyta tvarka, I ir II prieduose išvardytoms charakteristikoms tiksliai apibrėžti būtinus duomenis gauna iš:
- tyrimų,
- administracinių ar kitų šaltinių, pvz., įsipareigojimai pateikti ataskaitas pagal Bendrijos teisės aktus dėl atliekų tvarkymo,
- statistinio vertinimo procedūros, remiantis mėginiais arba su atliekomis susijusiais statistiniais įvertinimais, arba
- šių priemonių deriniu.
Siekiant sumažinti atsakymo pateikimo prievolę, nacionalinės valdžios institucijos ir Komisija, atsižvelgdamos į kiekvienos valstybės narės ir Komisijos atitinkamose jų kompetencijos srityse nustatytas ribas ir sąlygas, gali naudotis administracinių duomenų šaltiniais.
2. Siekiant sumažinti administracinę naštą mažosioms įmonėms, turinčioms mažiau nei 10 darbuotojų, leidžiama neatlikti tyrimų, nebent jose susidaro didelis atliekų kiekis.
3. Valstybės narės statistinius duomenis gauna laikydamosi I ir II prieduose nurodyto suskirstymo.
4. 2 dalyje nurodytas leidimas neatlikti tyrimų turi atitikti I ir II priedų 7 skirsnio 1 dalyje nurodytą apimtį ir kokybės tikslus.
5. Valstybės narės šiuos duomenis, įskaitant konfidencialius duomenis, perduoda Eurostatui atitinkamu formatu ir per laiką, nustatytą nuo konkrečių ataskaitinių laikotarpių pabaigos, kaip nustatyta I ir II prieduose.
6. Konfidencialių duomenų apdorojimas ir tokių duomenų perdavimas, kaip numatyta 5 dalyje, atliekami pagal esamas Bendrijos nuostatas, reguliuojančias statistinių duomenų konfidencialumą.
4 straipsnis
Pereinamasis laikotarpis
1. Pereinamuoju laikotarpiu Komisija, valstybės narės prašymu ir 7 straipsnio 2 dalyje nustatyta tvarka gali leisti taikyti nuo I ir II priedų 5 skirsnio nukrypti leidžiančias nuostatas. Šis pereinamasis laikotarpis negali būti ilgesnis nei:
a) dveji metai nuo šio reglamento įsigaliojimo, rengiant duomenis, susijusius su I priedo 8 skirsnio 1 dalies 1 punkto 16 eilutės (Paslaugų veikla), ir II priedo 8 skirsnio 2 dalimi;
b) treji metai nuo šio reglamento įsigaliojimo, renkant duomenis, susijusius su I priedo 8 skirsnio 1 dalies 1 punkto 1 eilute (Žemės ūkis, medžioklė ir miškininkystė) ir 2 eilute (Žuvininkystė).
2. 1 dalyje minimas nukrypti leidžiančias nuostatas gali būti leista taikyti atskiroms valstybėms narėms tik pirmųjų ataskaitinių metų duomenims.
3. Komisija parengia 1 dalies b punkte minimos ekonominės veiklos atliekų bandomųjų tyrimų programą, kurią turi vykdyti valstybės narės. Bandomųjų tyrimų tikslas - sukurti reguliaraus duomenų, kuriuos reglamentuoja Bendrijos statistikos principai, kaip nustatyta Reglamento (EB) Nr. 322/97 10 straipsnyje, metodika.
Komisija finansuoja iki 100 % išlaidų, skirtų bandomiesiems tyrimams. Remdamasi šių bandomųjų tyrimų išvadomis, Komisija 7 straipsnio 2 dalyje nurodyta tvarka patvirtina įgyvendinimo priemones.
5 straipsnis
Atliekų importas ir eksportas
1. Komisija sudaro atliekų importo ir eksporto bandomųjų tyrimų programą, kurią turi vykdyti valstybės narės. Bandomųjų tyrimų tikslas - sukurti reguliaraus duomenų, kuriuos reglamentuoja Bendrijos statistikos principai, kaip nustatyta Reglamento (EB) Nr. 322/97 10 straipsnyje, metodiką.
2. Komisijos bandomųjų tyrimų programa atitinka I ir II priedų turinį, ypač aspektus, susijusius su atliekų apimtimi ir aprėptimi, atliekų kategorijomis, skirtomis atliekų klasifikavimui, ataskaitiniais metais ir periodiškumu, atsižvelgiant į įsipareigojimą pateikti ataskaitas pagal Reglamentą (EEB) Nr. 259/93.
3. Komisija finansuoja iki 100 % išlaidų, skirtų bandomiesiems tyrimams.
4. Remdamasi bandomųjų tyrimų išvadomis, Komisija praneša Europos Parlamentui ir Tarybai apie galimybes rinkti statistinius duomenis apie atliekų importo ir eksporto bandomuosiuose tyrimuose nagrinėjamas veiklos rūšis ir charakteristikas. Komisija 7 straipsnio 2 dalyje nustatyta tvarka patvirtina būtinas įgyvendinimo priemones.
5. Bandomieji tyrimai atliekami ne vėliau kaip per trejus metus nuo šio reglamento įsigaliojimo.
6 straipsnis
Įgyvendinimo priemonės
Priemonės, būtinos, kad būtų įgyvendintas šis reglamentas, priimamos 7 straipsnio 2 dalyje nustatyta tvarka. Jas sudaro šios priemonės, skirtos:
a) prisiderinti prie ekonomikos ir technikos plėtros renkant duomenis ir juos statistiškai apdorojant, taip pat apdorojant ir perduodant rezultatus;
b) I, II ir III prieduose išvardytoms specifikacijoms pritaikyti;
c) duomenims rengti pagal 3 straipsnio 2, 3 ir 4 dalis, atsižvelgiant į valstybės narės ekonomikos struktūras ir technines sąlygas; šiomis priemonėmis valstybei narei gali būti leista nepateikti duomenų apie tam tikrus suskirstymo punktus, jeigu įrodoma, kad jų poveikis statistinių duomenų kokybei yra ribotas. Visais atvejais, kai suteikiamos išimtys, surenkami duomenys apie visą atliekų kiekį pagal kiekvieną I priedo 2 skirsnio 1 dalyje ir 8 skirsnio 1 dalyje išvardytą punktą;
d) tinkamiems kokybės vertinimo kriterijams ir kokybės ataskaitų turiniui, kaip nurodyta I ir II priedų 7 skirsnyje, apibrėžti;
e) atitinkamam valstybių narių rezultatų perdavimo formatui nustatyti per dvejus metus nuo šio reglamento įsigaliojimo dienos;
f) valstybėms narėms suteiktinų pereinamųjų laikotarpių ir nukrypti leidžiančių nuostatų, kaip apibrėžta 4 straipsnyje, sąrašui sudaryti;
g) bandomųjų tyrimų rezultatams, kaip apibrėžta 4 straipsnio 3 dalyje ir 5 straipsnio 1 dalyje, įgyvendinti.
7 straipsnis
Komiteto darbo tvarka
1. Komisijai padeda Tarybos sprendimu 89/382/EEB, Euratomas [14] įsteigtas Statistinių programų komitetas.
2. Darant nuorodą į šią dalį, taikomi Sprendimo 1999/468/EB 5 ir 7 straipsniai, atsižvelgiant į minėto sprendimo 8 straipsnį.
Sprendimo 1999/468/EB 5 straipsnio 6 dalyje nustatytas laikotarpis - trys mėnesiai.
3. Komitetas patvirtina savo darbo tvarkos taisykles.
4. Komisija perduoda Direktyva 75/442/EEB įsteigtam Komitetui priemonių, kurias ji ketina pateikti Statistinių programų komitetui, projektą.
8 straipsnis
Pranešimas
1. Komisija per penkerius metus nuo šio reglamento įsigaliojimo dienos ir paskui kas treji metai Europos Parlamentui ir Tarybai pateikia pranešimą apie statistinius duomenis, parengtus pagal šį reglamentą, ypač apie jų kokybę ir verslui tenkančią naštą.
2. Komisija per dvejus metus nuo šio reglamento įsigaliojimo dienos Europos Parlamentui ir Tarybai pateikia pasiūlymą, panaikinantį sutampančius ataskaitų pateikimo įsipareigojimus.
3. Komisija per dvejus metus nuo šio reglamento įsigaliojimo Europos Parlamentui ir Tarybai pateikia pranešimą apie 4 straipsnio 3 dalyje ir 5 straipsnio 1 dalyje nurodytų bandomųjų tyrimų pažangą. Prireikus ji siūlo iš naujo peržiūrėti bandomuosius tyrimus, dėl kurių sprendžiama 7 straipsnio 2 dalyje nustatyta tvarka.
9 straipsnis
Įsigaliojimas
Šis reglamentas įsigalioja dvidešimtą dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2002 m. lapkričio 25 d.

Labels: 12
3
19
20